钦定古今图书集成/明伦汇编/氏族典/第088卷 > 卢从愿
## 钦定古今图书集成/明伦汇编/氏族典/第088卷 > 卢从愿

按《唐书卢从愿传》：“从愿，字子龚，临漳人。擢明经，为夏
尉，又举制科高第，拜右拾遗，迁监察御史，为山南黜
陟巡抚使。还奏称旨，进累中书舍人。睿宗立，拜吏部
侍郎。铨总六年，以平允闻。开元四年，元宗悉召县令
策于廷，考下第者罢之，从愿坐拟选失实，下迁豫州
刺史。政严简，奏课为天下第一。召为工部侍郎，迁尚”
书左丞、中书侍郎。以工部尚书留守东都，代韦抗为
刑部尚书。十八年，复为东都留守。坐子起居郎论输
籴于官取利多，贬绛州刺史，迁太子宾客。二十年，河
北饥，诏为宣抚处置使。使还，乞骸骨，授吏部尚书致
仕。卒，赠益州大都督，谥曰文。